SUA au dat în judecată Apple: Nu este ilegal să deţii monopol, este ilegal să foloseşti practici neloiale pentru a-l păstra
Departamentul de Justiție al SUA şi alte 16 state americane au deschis un proces anti-trust împotriva Apple după ani de acuzații că gigantul american a acaparat piața smartphone-urilor prin practici neloiale, taxe mari, condiții restrictive în App Store şi limite contractuale care au îngreunat migrarea utilizatorilor pe alte dispozitive, relatează CNN.
Concret, Apple este acuzată că și-a creat un monopol ilegal pe piața smartphone-urilor, pe care l-a menținut prin condiții restrictive în magazinul de aplicaţii App Store, taxe ridicate impuse dezvoltatorilor de aplicații și un control strict care a afectat modul în care companii terțe au putut interacționa cu produsele și serviciile Apple.
Cel mai serios proces anti-trust cu care se confruntă Apple
Nu este ilegal să deții un monopol în SUA, dar este ilegal să foloseşti tactici dăunătoare pentru a păstra unul, a precizat procurorul general Merrick Garland într-o conferință de presă.
Practic, este ilegal doar atunci când o companie care deţine monopolul recurge la practici anticoncurențiale sau dăunează concurenței în efortul de a-şi păstra poziţia dominantă pe piaţă.
Asta ar şi fi făcut Apple, potrivit acuzaţiilor aduse de Departamentul de Justiție al SUA.
Printre altele, guvernul SUA spune că Apple și-a folosit controlul asupra iOS, sistemul de operare iPhone, pentru a bloca clienţilor săi noi aplicații inovatoare și servicii de streaming în cloud, a afectat modul în care apar mesajele Android pe iPhone, a restricționat modul în care ceasurile inteligente concurente pot funcționa cu iPhone-urile și a împiedicat metodele de plată rivale.
"Acuzăm Apple că și-a consolidat puterea de monopol, nu făcând propriile produse mai bune, ci înrăutățind alte produse", a spus Garland.
Guvernul american încearcă astfel să ţină în frâu o industrie masivă care a rămas în mare parte necontrolată în ultimele decenii, notează CNN.
Acțiuni similare au fost însă deschise și împotriva altor companii din grupul aşa-numitelor Big Tech precum Alphabet/Google, Meta Platforms și Amazon.
La începutul lunii martie, Comisia Europeană a amendat cu 1,8 miliarde euro Apple pentru practici competitive neloiale ce implică serviciul său de streaming muzical, Apple Music, în urma plângerii depuse de Spotify.